สมาคมโทรทัศน์รวมการเฉพาะกิจ (ประเทศไทย)

**สมาคมโทรทัศน์รวมการเฉพาะกิจ (ประเทศไทย)** (ชื่อย่อ: ทรท.) ก่อตั้งขึ้นเมื่อวันที่ 20 ธันวาคม พ.ศ. 2511 ในนาม **โทรทัศน์รวมการเฉพาะกิจแห่งประเทศไทย** โดยสถานีโทรทัศน์ในประเทศไทยทุกช่อง โดยเริ่มแรกมี 3 ช่อง คือ ช่อง 4 บางขุนพรหม (ปัจจุบันคือ ช่อง 9 เอ็มคอตเอชดี), ททบ.7 (ปัจจุบันคือ ททบ.5 เอชดี) และช่อง 7 สี (ปัจจุบันคือ ช่อง 7HD) ก่อนที่ต่อมาจะมีไทยทีวีสีช่อง 3 (ปัจจุบันคือ ช่อง 3 เอชดี), สทท.11 (ปัจจุบันคือ เอ็นบีที 2 เอชดี) และ ไอทีวี (ต่อมาเป็นทีไอทีวี และปัจจุบันคือไทยพีบีเอส) มาร่วมสมทบ และภายหลังยังมีช่องทีวีดิจิทัลทั้งหมดอีกด้วย เพื่อทำงานร่วมกันในการจัดรายการสดที่ไม่ใช่รายการข่าว และการจัดรายงานข่าวสดเกี่ยวกับกิจกรรมพิเศษเช่นพระราชพิธี กิจกรรมภาครัฐบาล คำประกาศ แถลงการณ์ คำปราศรัยในโอกาสต่าง ๆ และการแข่งขันกีฬาเช่นโอลิมปิกฤดูร้อน เอเชียนเกมส์ ซีเกมส์ และฟุตบอลโลก

## ประวัติ

### โทรทัศน์รวมการเฉพาะกิจแห่งประเทศไทย
เมื่อปี พ.ศ. 2511 ผู้อำนวยการสถานีโทรทัศน์ในประเทศไทยทั้ง 3 ช่องในขณะนั้น ได้แก่สถานีโทรทัศน์ไทยทีวีช่อง 4 ของบริษัท ไทยโทรทัศน์ จำกัด (ช่อง 9 เอ็มคอตเอชดี ของ บริษัท อสมท จำกัด (มหาชน) (บมจ.อสมท) ในปัจจุบัน), สถานีวิทยุโทรทัศน์กองทัพบกช่อง 5 (ททบ.5 เอชดี ในปัจจุบัน) และสถานีโทรทัศน์สีกองทัพบกช่อง 7 (ช่อง 7HD ในปัจจุบัน) ของแผนกวิทยุโทรทัศน์ กองการกระจายเสียงและวิทยุโทรทัศน์ กรมการทหารสื่อสาร กองทัพบก ได้ประชุมร่วมกันและมีมติว่าควรจะได้รวมตัวกันขึ้น เพื่อปรึกษาหารือ และดำเนินการในเรื่องที่จะเกิดประโยชน์ร่วมกันกับทุกสถานีฯ จึงก่อตั้งองค์กรชื่อว่า **โทรทัศน์รวมการเฉพาะกิจแห่งประเทศไทย** เมื่อวันที่ 20 ธันวาคม ปีดังกล่าว โดยกำหนดให้มีคณะกรรมการขึ้นชุดหนึ่ง ประกอบด้วยผู้อำนวยการของช่องโทรทัศน์ทุกช่องเป็นกรรมการ และมอบให้ผู้อำนวยการของ ททบ.5 เป็นประธานกรรมการโดยตำแหน่ง อันเป็นธรรมเนียมปฏิบัติมาแต่ก่อตั้ง

ต่อมา สถานีวิทยุโทรทัศน์ไทยทีวีสีช่อง 3 อสมท (ช่อง 3 เอชดี ในปัจจุบัน) ได้เข้าร่วมเป็นสมาชิกถาวร นับแต่ก่อตั้งเมื่อวันที่ 26 มีนาคม พ.ศ. 2513 ต่อมามีช่องโทรทัศน์เข้าเป็นสมาชิกสมทบคือ สถานีวิทยุโทรทัศน์แห่งประเทศไทย ช่อง 11 (สทท.) (สถานีโทรทัศน์แห่งประเทศไทย หรือ เอ็นบีที 2 เอชดี ในปัจจุบัน) ของกรมประชาสัมพันธ์ และสถานีโทรทัศน์ไอทีวี (ต่อมาเป็นสถานีโทรทัศน์ทีไอทีวี และสถานีโทรทัศน์ไทยพีบีเอส ในปัจจุบัน) ต่อมามีสถานีโทรทัศน์ภาคพื้นดินระบบดิจิทัลที่ได้รับใบอนุญาตประกอบกิจการจาก กสทช. เข้ามาเป็นสมาชิกเพิ่มเติมอีก 21 ช่อง รวมทั้งสถานีวิทยุโทรทัศน์รัฐสภาที่เข้ามาในภายหลัง รวมเป็น 28 ช่อง ก่อนจะลดลงเหลือ 25 ช่องในเวลาต่อมาจากการคืนใบอนุญาตและปิดสถานีลง

### สมาคมโทรทัศน์รวมการเฉพาะกิจ (ประเทศไทย)
เมื่อวันที่ 21 กุมภาพันธ์ พ.ศ. 2568 คณะกรรมการบริหารโทรทัศน์รวมการเฉพาะกิจแห่งประเทศไทยมีมติเห็นชอบให้เปลี่ยนสถานะของโทรทัศน์รวมการเฉพาะกิจแห่งประเทศไทยจากคณะบุคคลเป็นนิติบุคคลรูปแบบสมาคม โดยจดทะเบียนชื่อสมาคมว่า **สมาคมโทรทัศน์รวมการเฉพาะกิจ (ประเทศไทย)** () โดยคณะกรรมการสมาคมมีองค์ประกอบหลักมาจากผู้บริหารและผู้แทนจากสถานีโทรทัศน์ทั้งหมด 4 ช่อง คือ กรรมการผู้อำนวยการใหญ่ ททบ.5 เอชดี เป็นนายกสมาคม, ผู้บริหารช่อง 7HD ผู้บริหารช่อง 3 เอชดี และผู้บริหารช่อง 9 เอ็มคอตเอชดี เป็น อุปนายกสมาคม คนที่ 1, 2 และ 3 ตามลำดับ, ผู้แทน ททบ.5 เอชดี เป็นนายทะเบียนและฝ่ายกฎหมาย, ผู้แทนช่อง 3 เอชดี เป็นปฏิคม, ผู้แทนช่อง 7HD เป็นประชาสัมพันธ์, ผู้แทนช่อง 9 เอ็มคอตเอชดี เป็น เหรัญญิก และผู้แทน ททบ.5 เอชดี อีกคนหนึ่งเป็นเลขานุการ 

และเมื่อวันที่ 16 ธันวาคม ปีเดียวกัน เว็บไซต์ราชกิจจานุเบกษา เผยแพร่ประกาศนายทะเบียนสมาคมประจำกรุงเทพมหานคร เรื่อง จดทะเบียนจัดตั้ง สมาคมอย่างเป็นทางการ โดยนายทะเบียนสมาคมประจำกรุงเทพมหานคร ได้มีคำสั่งให้รับจดทะเบียนจัดตั้งสมาคมรายนี้ ตั้งแต่วันที่ 29 ตุลาคม 2568 เป็นต้นไป

## การทำงาน
สมาคมโทรทัศน์รวมการเฉพาะกิจ (ประเทศไทย) มีบทบาทในการถ่ายทอดสดและรับการถ่ายทอดสดพระราชพิธีของพระบาทสมเด็จพระเจ้าอยู่หัว สมเด็จพระนางเจ้าฯ พระบรมราชินี และพระบรมวงศานุวงศ์ทุกพระองค์ รวมถึงพิธีสำคัญทางศาสนา รัฐพิธี การแข่งขันกีฬานานาชาติ หรือภารกิจอื่น ๆ ตามที่สำนักพระราชวังหรือรัฐบาลมอบหมาย รวมถึงการจัดทำข่าวพระราชสำนักเกี่ยวกับพระราชกรณียกิจของพระบรมวงศานุวงศ์ เพื่อเผยแพร่ผ่านสถานีโทรทัศน์ของสมาชิกและสถานีโทรทัศน์ที่รับสัญญาณ รวมถึงดำเนินกิจการที่เป็นประโยชน์สาธารณะและความมั่นคงของประเทศ กาารส่งเสริมและแลกเปลี่ยนข้อมูลข่าวเกี่ยวกับกิจการกระจายเสียงและโทรทัศน์ รวมทั้งการพัฒนาทางเทคโนโลยีระหว่างสมาชิกของสมาคมและหน่วยงานที่เกี่ยวข้อง และจะไม่เกี่ยวข้องกับการเมือง

## สถานีโทรทัศน์ที่เป็นสมาชิก
### ในปัจจุบัน
# เอ็นบีที 2 เอชดี
# ไทยพีบีเอส
# เอแอลทีวี
# ททบ.5 เอชดี 
# ทีสปอร์ต 7
# สถานีวิทยุโทรทัศน์รัฐสภา
# สถานีโทรทัศน์แห่งประเทศไทย ส่วนภูมิภาค
# ทีเอ็นเอ็น ช่อง 16
# เนชั่นทีวี
# ช่องเวิร์คพอยท์
# ทรูโฟร์ยู
# จีเอ็มเอ็ม 25
# ช่อง 8
# โมโน 29
# ช่อง 9 เอ็มคอตเอชดี
# ช่องวัน 31
# ไทยรัฐทีวี
# ช่อง 3 เอชดี
# อมรินทร์ทีวี
# ช่อง 7HD
# พีพีทีวี
# นิวส์วัน
# ท็อปนิวส์
# สถานีวิทยุโทรทัศน์เพื่อการศึกษา
# ดีแอลทีวี 1-15
# โปลิศทีวี
# ทรูวิชั่นส์
# เอ็มวีทีวี

### ในอดีต
* ไอทีวี และ ทีไอทีวี
* วอยซ์ทีวี
* สปริง 26
* สปริงนิวส์
* ไบรต์ทีวี
* มูฟวี่ฮิตทีวีพูล
* เอ็มวีทีวีแฟมิลี 
* เอ็มคอตแฟมิลี
* ช่อง 3 เอสดี
* ช่อง 3 แฟมิลี
* เอ็นบีทีเวิลด์
* ไทยทีวีโกลบอลเน็ตเวิร์ก
* IBC
* UTV
* UBC
* Thai Sky TV
* CTH 
* เครือข่ายโทรทัศน์ดาวเทียมเอ็มคอท
* เอแอลทีวี
* 18

## อ้างอิง

หมวดหมู่:สถานีโทรทัศน์ในประเทศไทย
โทรทัศน์รวมการเฉพาะกิจแห่งประเทศไทย
หมวดหมู่:องค์การที่ก่อตั้งในปี พ.ศ. 2568
หมวดหมู่:กิจการร่วมค้า